PSL เด้งเฉียด 6% ลุ้นกำไรปี 65 โตต่อ โบรกเคาะเป้า 20.50 บ.
PSL ดีดกลับเฉียด 6% ราคาแตะ 18.30 บ. ลุ้นกำไรปี 65 โตต่อ รับ 3 ปัจจัยบวก โบรกเคาะเป้า 20.50 บ. พร้อมปรับประมาณการกำไรปี 65-66 ขึ้น 40-45%
PSL ดีดกลับเฉียด 6% ราคาแตะ 18.30 บ. ลุ้นกำไรปี 65 โตต่อ โบรกเคาะเป้า 20.50 บ. พร้อมปรับประมาณการกำไรปี 65-66 ขึ้น 40-45%
2 มี.ค. 2565

ผู้สื่อข่าวรายงานว่า ราคาหุ้น บริษัท พรีเชียส ชิพปิ้ง จำกัด (มหาชน) หรือ PSL ล่าสุด ณ เวลา 11.00 น. อยู่ที่ 18.30 บาท บวก 1 บาท หรือ 5.78% สูงสุดที่ 18.40 บาท ต่ำสุดที่ 17.50 บาท ด้วยมูลค่าซื้อขาย 168.35 ล้านบาท

ทั้งนี้บล.เมย์แบงก์ (ประเทศไทย) ระบุในบทวิเคราะห์ (17 ก.พ.2565) มีมุมมองบวกต่อการประชุมนักวิเคราะห์ และผลการดำเนินงานของ PSL ที่แข็งแกร่งกว่าคาด 19.4% ในปี 2564 ซึ่งผลักดันมาจากการจัดการภายในที่ดี ทำให้ได้รับประโยชน์เต็มที่จากค่าระวางเรือเทกองเชิงบวกในปีก่อน และคาดว่าค่าระวางเรือเทกองมีแนวโน้มจะยังสูงต่อเนื่องในปีนี้จากภาวะอุปสงค์ขยายตัวมากกว่าอุปทาน โดยได้ปรับประมาณการกำไรปี 2565-2566 ขึ้น 40-45% และปรับปรุงราคาเหมาะสมขึ้น 10% เป็น 20.50 บาท/ หุ้น อิง P/BV เฉลี่ยกลุ่มที่ 1.8 เท่า ตามเดิม
โดยสถานการณ์รอบด้านปี 2565 ยังเป็นคุณกับบริษัท ดังนี้ 1. อุปสงค์ความต้องการสินค้าแห้งเทกองยังแข็งแกร่ง แม้ว่า IMF จะปรับลดการเติบโตของ GDP โลกลง แต่ก็ยังขยายตัว 4.4% เมื่อเทียบจากปีก่อน ขณะที่รัฐบาลจีนยังคงกระตุ้นเศรษฐกิจต่อเนื่อง เช่น การลด RRR, การลดดอกเบี้ย และการลงทุนโครงสร้างพื้นฐานรถไฟความเร็วสูง 5 หมื่น กม.ภายใน 5 ปี เป็นต้น และ (2) ปัจจุบันมีเรือสั่งต่อใหม่เพียง 6.88% ของกองเรือโลก ต่ำสุดในรอบ 20 ปี ขณะที่มีเรือกว่า 7.26% ที่มีอายุมากกว่า 20 ปีและแรงกดดันจากระเบียบ จัดการน้ำถ่วงเรือ, IMO2020, EEXI และ CII ทำให้อาจเห็นการทำลายทิ้ง (scraping) พุ่งขึ้นได้
รวมทั้ง (3) เรือกลุ่ม Handysize ได้ประโยชน์ทางอ้อมจากปัญหาของเรือ Container จากการสลับมาใช้ทดแทน ส่วนเรือ Supramax ก็มีความเสถียรของค่าระวางมากกว่าเรือขนาดใหญ่จากความหลากหลายของสินค้าที่ขนส่งได้ และการเข้าเทียบท่าที่สะดวกกว่า โดย Clarksons คาดว่าความต้องการในแง่ตันไมล์จะเพิ่ม 2.2% แต่อุปทานจะขยายตัวสุทธิเพียง 2% ดังนั้นคาดว่าค่าระวางเรือเฉลี่ยจะยืนในระดับสูง และเพิ่มขึ้นจากปี 2564 ได้ต่อ